འོ་ན།མོ་བཟའ་རྒྱལ་མོ་གང་ནས་མཆེད་པ་རེད་ཟེར་ན།བོད་རིག་པ་བ་རེང་ལའེ་ཆང་གི་ལྟ་བ་ལྟར་ན་ཁམས་ཆབ་མདོ་ནས་རིམ་གྱིས་འོངས་ཏེ་མཐར་གནམ་གཤིས་དང་ས་དཔྱད་བཅས་འཛོམས་པའི་དེང་སང་མཁར་ཤུལ་ཡོད་པའི་ས་འདི་ལ་གནས་བཅས་པ་རེད་ཟེར།དེ་ལའང་བསམ་བློ་གཏོང་རྒྱུ་ཆེན་པོ་འདུག་སྟེ།གདང་ལ་རི་རྒྱུད་ཀྱི་ནུབ་ངོས་ནས་བྱུང་ཞིང་།བོད་རང་སྐྱོང་ལྗོངས་ཀྱི་འབྲི་རུ་རྫོང་ཁུལ་དུ་ནག་ཆུ་དང་སོག་ཆུ་འཛོམས་རྗེས་སོག་དང་དཔལ་འབར།སྟེང་ཆེན།ལྷོ་རྫོང་།དཔའ་ཤོད།མཛོ་སྒང་།ཚ་བ་རོང་།ཡུན་ནན་ཞིང་ཆེན་གྱི་ནུབ་རྒྱུད་བཅས་བརྒྱུད་དེ་ཕྱི་ལ་འབབ་པའི་ཆུ་དེ་ལ་རྒྱལ་མོ་རྔུལ་ཆུ་ཟེར་ལ།ཆུ་མགོ་སྨར་ཁོག་དང་རྡོ་སྟོད་ཀྱི་ཡུལ་ནས་འབབ་ཅིང་།ཛམ་ཐང་།ཁྲོ་སྐྱབས།ཆུ་ཆེན།བཙན་ལྷ།རོང་བྲག་སོགས་བརྒྱུད་དེ་འབབ་པའི་ཆུ་ལའང་རྒྱལ་མོ་རྔུལ་ཆུ་ཟེར།ཆུ་དེ་གཉིས་ཀྱི་རྒྱ་མིང་མི་འདྲ་ཡང་བོད་མིང་གཅིག་པ་གཅིག་རྐྱང་ཡིན་པ་དང་།རྒྱ་ཡི་བུད་མེད་རྩོམ་པ་པོ་མྰ་ལིས་ཧྭ་ཡིས་ཆབ་མདོ་ཕྱོགས་ཀྱི་རྒྱལ་མོ་རྔུལ་ཆུའི་རྒྱུད་དུ་མོ་བཟའ་རྒྱལ་མོའི་ཤུལ་ཡོད་ཚུལ་ཡང་བྲིས་འདུགགཞན་ཡང་།ཆུ་དེ་ལ་རྒྱལ་མོ་རྔུལ་ཆུ་ཟེར་བ་མ་རེད་རྒྱལ་མོ་སྔོན་ཆུ་ཟེར་དགོས་ཏེ།གཅིག་ནི་མོ་བཟའ་རྒྱལ་མོའི་རྒྱལ་སའི་སྔོན་དུ་ཡོད་པའི་ཆུ་ཞིག་ཡིན་པ་དང་།གཉིས་ནི་གནའ་སྔོན་མར་ཆུ་དེ་ཧ་ཅང་སྔོ་ཞིང་དྭངས་པ་མཐོན་མཐིང་གི་ནམ་མཁའ་སྔོན་པོ་ལྟ་བུ་ཡིན་པས་སོ་ཞེས་བཤད་སྲོལ་ཡང་འདུག་གོ།